text: Vagtchef har travlt: Skal fordele tre grupper af arrestanter
  09 oktober 2014 kl. 15.25
  Vagtchefen på politigården i Horsens har sved på panden. Han skal fordele otte arrestanter mellem arresthuse i Jylland og på Fyn - samt sørge for transport af otte asylanter, som meldte sig på banegården i Kolding.
  Blandt de anholdte er en gruppe rumænere, der er anholdt med tyvekoster i bilen.
  - De skal ikke anbringes for langt væk, fordi de skal hentes ind til grundlovsforhør i morgen, siger vagtchefen til TV SYD.
  To grupper blev i eftermiddag fremstillet i grundlovsforhør. Et sydeuropæisk par blev som omtalt andetsteds fængslet for tricktyveri hos en guldsmed i Vejle. Og i Horsens blev tre mænd fra Vejle fremstillet, sigtet for et hjemmerøveri hos en 25-årig i Horsens. De to blev fængslet, mens den tredje blev løsladt af dommeren.
  - Nogle af dem skal køres så langt som til Nyborg. 
  Transporten af arrestanterne skal foregå med politiets vogne og med betjente fra beredskabet.
  Oveni blev der så ved 14-tiden afleveret otte asylanter på banegården i Kolding. De skal videre til Sandholm.
  